b'\n_START_ARTICLE_\nXuande\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nXuande oli keisari Hongxin ja keisarinna Cheng Xiao Zhaon vanhin poika. Xuande piti kirjalli\xc2\xadsuudesta ja runoudesta. Vaikka h\xc3\xa4n yh\xc3\xa4 piti Pekingi\xc3\xa4 kaikissa virallisissa asia\xc2\xadkirjoissa tois\xc2\xadsijaisena p\xc3\xa4\xc3\xa4\xc2\xadkaupunkina, h\xc3\xa4n asui siell\xc3\xa4 ja hallitsi sielt\xc3\xa4 k\xc3\xa4sin samaan tapaan kuin iso\xc2\xadis\xc3\xa4ns\xc3\xa4, keisari Yongle._NEWLINE_Xuande antoi Zheng Hen johtaa seitsem\xc3\xa4tt\xc3\xa4 ja viimeist\xc3\xa4 merellist\xc3\xa4 tutkimus\xc2\xadmatkaansa._NEWLINE_Xuanden set\xc3\xa4 Zhu Gaoxu, Hanin prinssi, oli ollut Yonglen suosiossa soti\xc2\xadlaalli\xc2\xadsen menes\xc2\xadtyksens\xc3\xa4 vuoksi, mutta h\xc3\xa4n ei totellut keisarin k\xc3\xa4skyj\xc3\xa4 ja vuonna 1417 h\xc3\xa4net karkotettiin Le\'anin pienelle l\xc3\xa4\xc3\xa4nitys\xc2\xadalueelle Shandongiin. Kun Zhu Gaoxu kapinoi, uusi keisari Xuande hy\xc3\xb6kk\xc3\xa4si h\xc3\xa4nt\xc3\xa4 vastaan 20\xc2\xa0000 sotilaan voimin. Pian sen j\xc3\xa4lkeen Zhu Gaoxu antautui. H\xc3\xa4n joutui tavallisen kansalaisen asemaan ja kuoli kidutuksiin. Kuusi\xc2\xadsataa kapinoivaa virka\xc2\xadmiest\xc3\xa4 teloitettiin ja 2\xc2\xa0200 karkotettiin. Keisari ei aluksi halunnut teloittaa set\xc3\xa4\xc3\xa4ns\xc3\xa4, mutta my\xc3\xb6hemm\xc3\xa4t tapahtumat raivos\xc2\xadtuttivat h\xc3\xa4net siin\xc3\xa4 m\xc3\xa4\xc3\xa4rin, ett\xc3\xa4 Zhu Gaoxu teloitettiin tulella kiduttamalla. My\xc3\xb6s h\xc3\xa4nen kaikki poikansa teloitettiin. On hyvin toden\xc2\xadn\xc3\xa4k\xc3\xb6ist\xc3\xa4, ett\xc3\xa4 Zhu Gaoxun julkeus, jota monet historioitsijat ovat yksityiskohtaisesti kuvailleet, loukkasi keisaria. Er\xc3\xa4\xc3\xa4n teorian mukaan Zhu Gaoxu tahallaan sai keisarin kompastumaan, kun t\xc3\xa4m\xc3\xa4 oli tulossa vierailulle._NEWLINE_Keisari Xuande halusi vet\xc3\xa4\xc3\xa4 sota\xc2\xadjoukkonsa pois Annamista, mutta muutamat h\xc3\xa4nen neuvonantajistaan olivat toista mielt\xc3\xa4. Sen j\xc3\xa4lkeen, kun kiinalaiset varus\xc2\xadkunnat joutuivat k\xc3\xa4rsim\xc3\xa4\xc3\xa4n raskaita tappioita, keisari l\xc3\xa4hetti alueelle Liu Shengin sotajoukkojen kanssa. Annamilaiset voittivat Liu Shengin, joka vuonna 1427 menetti 70\xc2\xa0000 miest\xc3\xa4. Kiinalaiset vet\xc3\xa4ytyiv\xc3\xa4t alueelta ja Xuande lopulta tunnusti Annamin itsen\xc3\xa4isyyden. Pohjoisessa Xuande vuonna 1428 tutki rajaa ratsuv\xc3\xa4en 3000 eskadroonan avulla, ja pystyu kostamaan mongolien hy\xc3\xb6kk\xc3\xa4yksen. Kiinalaiset antoivat Aruhgtain it\xc3\xa4\xc2\xadmongolien sotia l\xc3\xa4ntisi\xc3\xa4 Toghon oiratti\xc2\xadheimoja vastaan. Peking sai vuosittain hevosia Arughtailta, jonka oiratilaiset kuitenkin voittivat vuonna 1431 ja surmasivat vuonna 1434, kun Toghon valtasi It\xc3\xa4-Mongolian. Ming-hovi yll\xc3\xa4piti sen j\xc3\xa4lkeen yst\xc3\xa4v\xc3\xa4llisi\xc3\xa4 suhteita Oiratin kanssa. Kiinan diplomaatti\xc2\xadsuhteita Japanin kanssa parannettiin vuonna 1432. Suhteet Koreaan olivat yleens\xc3\xa4 hyv\xc3\xa4t, paitsi milloin korealaiset loukkaan\xc2\xadtuivat siit\xc3\xa4, ett\xc3\xa4 joutuivat ajoittain l\xc3\xa4hett\xc3\xa4m\xc3\xa4\xc3\xa4n neitoja Ming-hovin haaremiin._NEWLINE_Eunukkien salainen neuvosto vahvisti keskitetty\xc3\xa4 valtaa valvomalla salaista poliisia, ja heid\xc3\xa4n vaikutus\xc2\xadvaltansa alkoi kasvaa. Vuonna 1428 korkea virkamies Liu Guan tuomittiin pakko\xc2\xadty\xc3\xb6h\xc3\xa4n, ja h\xc3\xa4nen tilalleen nimitettiin lahjomaton Gu Zuo (k. 1446), joka erotti 43 Pekingin ja Nankingin sensoraattien j\xc3\xa4sent\xc3\xa4 heid\xc3\xa4n ep\xc3\xa4\xc2\xadp\xc3\xa4tevyytens\xc3\xa4 vuoksi. Osa heist\xc3\xa4 alennettiin arvossa, vangittiin tai karkotettiin, mutta ket\xc3\xa4\xc3\xa4n ei teloitettu. Heid\xc3\xa4n tilalleen nimitetyt uudet virkamiehet asetettiin koe\xc2\xadajalle, kun sensoraatti teki selvityksen koko Ming-hallinnosta, my\xc3\xb6s sotilaallisesta. Samana vuonna keisari uudisti sota\xc2\xadv\xc3\xa4en\xc2\xadottoa ja karkureita koskevat s\xc3\xa4\xc3\xa4nn\xc3\xb6kset. Kuitenkin perinn\xc3\xb6llinen sotilas\xc2\xads\xc3\xa4\xc3\xa4ty pysyi tehottomana ja k\xc3\xa4rsi edelleen huonosta moraalista. Suuri eri\xc2\xadarvoisuus veron\xc2\xadmaksussa oli edellisen 40 vuoden aikana saanut monet maan\xc2\xadviljelij\xc3\xa4t joillakin alueilla hylk\xc3\xa4\xc3\xa4m\xc3\xa4\xc3\xa4n tilansa edellisten 40 vuoden aikana. Vuonna 1430 Xuande alensi veroja kaikilla keisarikunnan alueilla ja l\xc3\xa4hetti "kiert\xc3\xa4vi\xc3\xa4 rauhoittajia" koordinoimaan maa\xc2\xadkuntien hallintoa ja valvomaan sotilas\xc2\xadjohtajia. He yrittiv\xc3\xa4t h\xc3\xa4vitt\xc3\xa4\xc3\xa4 veron\xc2\xadker\xc3\xa4\xc3\xa4jien harjoittamat laittomuudet ja korruption. Keisari m\xc3\xa4\xc3\xa4r\xc3\xa4si usein uusinta\xc2\xadoikeuden\xc2\xadk\xc3\xa4yntej\xc3\xa4, jotka palauttivat vapauden tuhansille syytt\xc3\xb6mille. Xuande kuoli sairauteen hallittuaan kymmenen vuotta._NEWLINE_Xuande hallitsi huomattavan rauhallisena aikana, jolloin ei ollut mainittavia ulkoisia tai sis\xc3\xa4isi\xc3\xa4 ongelmia. My\xc3\xb6hemm\xc3\xa4t historioitsijat ovat pit\xc3\xa4neet h\xc3\xa4nen hallitsija\xc2\xadkauttaan Ming-dynastian kulta-aikana.\n_START_SECTION_\nKeisari taiteilijana\n_START_PARAGRAPH_\nKeisari Xuande tunnettiin moni\xc2\xadtaitoisena taide\xc2\xadmaalarina, joka maalasi taitavasti varsinkin el\xc3\xa4imi\xc3\xa4. Joitakin h\xc3\xa4nen taide\xc2\xadteoksiaan s\xc3\xa4ilytet\xc3\xa4\xc3\xa4n Kansallisessa palatsi\xc2\xadmuseossa Taipeissa sek\xc3\xa4 Arthur M. Sacklerin museossa, joka on osa Harvardin taidemuseoita Massachusettsin Cam\xc2\xadbridgess\xc3\xa4. Robert D. Mowry, kiinalaisen taiteen kuraattori Arthur M. Sacklerin museossa, kuvaili h\xc3\xa4nt\xc3\xa4 "ainoaksi Ming-keisariksi, joka osoitti todellista taiteellista lahjakkuutta ja mielenkiintoa taiteeseen".\n_START_SECTION_\nXuande taiteessa kuvattuna\n_START_PARAGRAPH_\nXuande kuvattiin omana aikoinaan hovin muoto\xc2\xadkuvissa ja my\xc3\xb6s muissa taide\xc2\xadmuseoissa. Esimerkiksi oheisessa panoraama\xc2\xadmaalauksessa keisari Xuande on kuvattuna oikealla ratsastamassa mustalla hevosella kyp\xc3\xa4r\xc3\xa4 p\xc3\xa4\xc3\xa4ss\xc3\xa4\xc3\xa4n. Erotukseksi ymp\xc3\xa4rill\xc3\xa4 olevista henkivartijoista h\xc3\xa4net on maalattu suhteettoman suureksi.'